**Predkladacia správa**

Ministerstvo pôdohospodárstva a rozvoja vidieka Slovenskej republiky predkladá návrh nariadenia vlády Slovenskej republiky, ktorým sa ustanovujú podmienky poskytovania podpory na opatrenia Strategického plánu spoločnej poľnohospodárskej politiky v sektore ovocia a zeleniny a niektorých ďalších sektoroch (ďalej len „návrh nariadenia vlády“) podľa § 2 ods. 1 písm. k) zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky v znení zákona č. 207/2002 Z. z.

Slovenská republika do svojho Strategického plánu spoločnej poľnohospodárskej politiky okrem opatrení v sektore ovocia a zeleniny zahrnula aj opatrenia v ďalších sektoroch, a to konkrétne v sektore mlieka a mliečnych výrobkov, bravčového mäsa, ovčieho a kozieho mäsa a zemiakov.

Opatrenia v sektore ovocia a zeleniny a v ďalších sektoroch sa vykonávajú prostredníctvom operačných programov organizácií výrobcov, združení organizácií výrobcov alebo skupín výrobcov, ktoré sú uznané ako organizácie výrobcov, združenia organizácií výrobcov alebo ako skupiny výrobcov, ktoré priamo alebo nepriamo združujú výrobcov tých poľnohospodárskych výrobkov, vo vzťahu ku ktorým sa tieto opatrenia vykonávajú.

Členské štáty Európskej únie musia vo svojich strategických plánoch spoločnej poľnohospodárskej politiky vymedziť opatrenia, na ktorých vykonávanie budú poskytovať podporu, a na tento účel musia stanoviť druhy oprávnených výdavkov, ako aj iné ustanovenia týkajúce sa týchto opatrení, z ktorých by mali prijímateľom podpory na vykonávanie týchto opatrení v súvislosti s jej prijímaním vyplývať práva alebo povinnosti. Na právne záväzné ustanovenie týchto práv a povinností vo vzťahu k opatreniam v sektore ovocia a zeleniny a v sektore ďalších vybraných výrobkov sa navrhuje schváliť návrh nariadenia vlády. Návrhom nariadenia vlády sa zároveň ustanovujú najmä podrobnejšie vnútroštátne pravidlá ohľadom podávania žiadostí o schválenie poskytnutia podpory na opatrenia v sektore ovocia a zeleniny alebo v sektore ďalších vybraných výrobkov, podávania žiadostí o poskytnutie preddavku tejto podpory, podávania žiadostí o jej poskytnutie.

Návrh nariadenia vlády nie je potrebné predložiť do vnútrokomunitárneho pripomienkového konania.

Návrh nariadenia vlády bol predložený na skrátené pripomienkové konanie z dôvodu, že hrozia značné hospodárske škody spočívajúce v riziku, že jeho neprijatím bude znemožnené vyplácanie finančných prostriedkov z Európskej únie. Návrh nariadenia vlády sa predkladá na rokovanie s rozpormi, ktoré sú uvedené vo vyhlásení o rozporoch.

Navrhuje sa delená účinnosť. Na 1. mája 2023 sa navrhuje účinnosť ustanovení potrebných na zabezpečenie právne záväzných pravidiel týkajúcich sa žiadostí o schválenie poskytnutia podpory na tie opatrenia v sektore ovocia a zeleniny alebo v sektore ďalších vybraných výrobkov, ktoré budú vykonávané už počas kalendárneho roka 2023. Účinnosť ustanovení o uznávaní právnických osôb ako organizácií výrobcov, združení organizácií výrobcov alebo skupín výrobcov sa navrhuje tak, aby sa poskytol dostatočný priestor na oboznámenie sa s novou právnou úpravou. Vzhľadom na predpokladanú dobu trvania legislatívneho procesu nie je možné predpokladať zachovanie 15 dňovej legisvakačnej doby v súlade s § 19 ods. 5 zákona č. 400/2015 Z. z. o tvorbe právnych predpisov a o Zbierke zákonov Slovenskej republiky a o zmene a doplnení niektorých zákonov, pokiaľ ide o ustanovenia, ktoré majú nadobudnúť účinnosť 1. mája 2023.